เอาชื่อในทางการค้าของผู้อื่นมาใช้
มีนักธุรกิจหลายคนที่ชอบอะไรแบบง่าย (มักง่าย)
19 ส.ค. 2554

มีนักธุรกิจหลายคนที่ชอบอะไรแบบง่าย (มักง่าย) 
โดย..เดชา กิตติวิทยานันท์
เลียนแบบชื่อทางการค้าของบุคคลอื่น โดยไม่ลงทุนสร้างชื่อเสียง บารมีทางการค้า ทำให้ผู้ที่ถูกนำชื่อทางการค้ามาใช้ได้รับความเสียหาย ทำให้ลูกค้าและประชาชนเกิดความสงสัยว่า เป็นสถานประกอบการเดียวกัน และบางครั้งอาจหลงผิดไปสั่งซื้อสินค้าของผู้แอบอ้าง ให้ทำส่วนแบ่งทางการตลาดลดน้อยลง ปัจจุบันได้มีคำพิพากษาฎีกาออกมาแล้วว่าการกระทำดังกล่าวไม่สามารถกระทำได้และหากกระทำต้องรับผิดทางแพ่ง แต่ไม่มีความผิดฐานเลียนแบบเครื่องหมายการค้าของผู้อื่น
โจทก์เป็นเจ้าของเครื่องหมายการค้า ซึ่งจดทะเบียนไว้สำหรับสินค้าจำพวก 9 รายการสินค้า คอมพิวเตอร์ซอฟต์แวร์ เครื่องคอมพิวเตอร์ เครื่องพิมพ์ใช้กับคอมพิวเตอร์ เครื่องปลายทางคอมพิวเตอร์ จอภาพคอมพิวเตอร์ เครื่องเซ็นเซอร์บัตร จำเลยทั้งสองใช้ตราประทับของจำเลยที่ 1 อันมีเครื่องหมายอักษรโรมันประกอบอยู่ด้วยเป็นหัวกระดาษจดหมายที่จำเลยทั้งสองมีถึงลูกค้าของจำเลยทั้งสอง กับเป็นหัวกระดาษใบสั่งงาน และใช้ลงโฆษณากิจการของจำเลยทั้งสองทางอินเทอร์เน็ตในเว็บไซต์ของจำเลยทั้งสอง แม้จะตรงกับเครื่องหมายการค้าพิพาทอยู่ด้วย 
แต่เมื่อจำเลยทั้งสองไม่ได้ใช้เครื่องหมายการค้าไว้ และไม่ใช่ในลักษณะที่เป็นการใช้อย่างเครื่องหมายการค้า จึงไม่เป็นความผิดฐานเลียนเครื่องหมายการค้าของผู้อื่นที่จดทะเบียนไว้แล้ว ในราชอาณาจักรตามพระราชบัญญัติเครื่องหมายการค้า พ.ศ. 2534 มาตรา 109
พระราชบัญญัติเครื่องหมายการค้า พ.ศ. 2534 มาตรา 3 วรรคสอง ให้ใช้มาตรา 109 แห่งพระราชบัญญัติดังกล่าวแทนบทบัญญัติในส่วนที่เกี่ยวกับการเลียนเครื่องหมายการค้าที่ได้จดทะเบียนภายในราชอาณาจักรตามประมวลกฎหมายอาญา มาตรา 274 แล้ว ศาลจึงไม่จำต้องวินิจฉัยความผิดตามประมวลกฎหมายอาญา มาตรา 274 อีก
เดิมโจทก์อนุญาตให้บริษัทจำเลยที่ 1 ซึ่งมีจำเลยที่ 2 ซึ่งเป็นกรรมการผู้มีอำนาจกระทำการแทนเป็นตัวแทนจำหน่ายสินค้า โดยใช้เครื่องหมายการค้าและใช้ชื่อทางการค้าของโจทก์ การที่จำเลยทั้งสองใช้คำดังกล่าวในการประกอบการค้าของจำเลยที่ 1 จึงเป็นการใช้สิทธิตามที่จำเลยทั้งสองได้รับอนุญาตจากโจทก์ โดยเฉพาะอย่างยิ่งจำเลยที่ 1 จดทะเบียนเป็นนิติบุคคลโดยใช้ตราประทับ ซึ่งมีชื่อทางการค้าของโจทก์ประกอบอยู่ด้วย ก่อนที่โจทก์จดทะเบียนเครื่องหมายการค้าของตนในราชอาณาจักร หรืออนุญาตให้จำเลยที่ 1 เป็นตัวแทนจำหน่ายสินค้าของโจทก์ในราชอาณาจักรแล้ว ย่อมแสดงว่าจำเลยที่ 1 ดำเนินกิจการโดยแสดงออกว่าเป็นสินค้าและการค้าของจำเลยที่ 1 เองมาโดยตลอด มิได้มีเจตนาเพื่อให้ประชาชนหลงเชื่อว่าเป็นสินค้าหรือการค้าของโจทก์ 
แม้ต่อมาโจทก์ได้ยกเลิกการอนุญาตให้จำเลยที่ 1 เป็นตัวแทนจำหน่ายสินค้าของโจทก์ แม้ต่อมาโจทก์ได้ยกเลิกการอนุญาตให้จำเลยที่ 1 เป็นตัวแทนจำหน่ายสินค้าของโจทก์ และไม่ประสงค์จะให้จำเลยที่ 1 ใช้คำว่า ... ประกอบการค้าของจำเลยที่ 1 ต่อไป หากจำเลยทั้งสองยังคงใช้คำดังกล่าวต่อไปอีก ก็ย่อมเป็นเพียงความรับผิดทางแพ่งหากมี ทั้งการที่จำเลยที่ 1 ใช้ตราประทับตามที่จดทะเบียนนิติบุคคลโดยใช้ชื่อและตราประทับที่ประกอบด้วยคำว่า ... มาก่อนที่โจทก์จะอนุญาตให้จำเลยที่ 1 เป็นตัวแทนจำหน่ายสินค้าของโจทก์ในราชอาณาจักร ก็ยังมีข้อโต้แย้งอยู่ว่า โจทก์มีสิทธิห้ามจำเลยที่ 1 หรือไม่ จำเลยทั้งสองยังไม่มีเจตนากระทำความผิดทางอาญาตามประมวลกฎหมายอาญา มาตรา 272 (1) จึงไม่มีความผิด
ตัวบทกฎหมายอ้างอิง 
ประมวลกฎหมายอาญา มาตรา 272 ผู้ใด
(1) เอาชื่อ รูป รอยประดิษฐ์หรือข้อความใดๆ ในการประกอบการค้าของผู้อื่นมาใช้ หรือทำให้ปรากฏที่สินค้า หีบ ห่อ วัตถุที่ใช้หุ้มห่อ แจ้งความรายการแสดงราคา จดหมายเกี่ยวกับการค้าหรือสิ่งอื่นทำนองเดียวกัน เพื่อให้ประชาชนหลงเชื่อว่าเป็นสินค้าหรือการค้าของผู้อื่นนั้น
มาตรา 274 ผู้ใดเลียนเครื่องหมายการค้าของผู้อื่นซึ่งได้จดทะเบียนแล้ว ไม่ว่าจะได้จดทะเบียนภายในหรือนอกราชอาณาจักร เพื่อให้ประชาชนหลงเชื่อว่าเป็นเครื่องหมายการค้าของผู้อื่นนั้น ต้องระวางโทษจำคุกไม่เกิน 1 ปี หรือปรับไม่เกิน 2,000 บาท หรือทั้งจำทั้งปรับ
พระราชบัญญัติเครื่องหมายการค้า พ.ศ. 2534 มาตรา 109 บุคคลใดเลียนเครื่องหมายการค้า เครื่องหมายบริการ เครื่องหมายรับรอง หรือเครื่องหมายร่วมของบุคคลอื่นที่ได้จดทะเบียนแล้วในราชอาณาจักร เพื่อให้ประชาชนหลงเชื่อว่าเป็นเครื่องหมายการค้า เครื่องหมายบริการ เครื่องหมายรับรอง หรือเครื่องหมายร่วมของบุคคลอื่นนั้น ต้องระวางโทษจำคุกไม่เกิน 2 ปี หรือปรับไม่เกิน 2 แสนบาท หรือทั้งจำทั้งปรับ m
***อ้างอิงข้อมูลจากหนังสือพิมพ์พิพากษาฎีกา 2553 ตอนที่ 8 หน้า 1428 จัดโดยเนติบัณฑิตยสภา